**Rețeta fericirii**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se ia un vis și se taie în două

fiecare bucată se împăturește în cinci

minute și trei secunde

se pune o aparență la fiert

timp de o înserare

apoi se usucă de dor

în dulapul vechi și scorojit

unde se lamentează în șoaptă

sarea și piperul unei relații

se desface fiecare bucată de vis

și se coase o amintire

cu acul din carul cu fân

tu iei jumătate

iar eu bag mâna în foc

că jumătatea mea

vorbește prea mult

mă duc s-arunc gunoiul

Adina V.

18.10.2017